text: মাদকাশক্ত স্বামীকে কারাদন্ড দিয়ে পরিবারকে খাদ্য সহায়তা – Mirror Times BD
  বিকাল ৩:৩৭ | সোমবার, ১৬ মে ২০২২ | ২ জ্যৈষ্ঠ ১৪২৯ | ১৪ শাওয়াল ১৪৪৩
  মাদকাশক্ত স্বামীকে কারাদন্ড দিয়ে পরিবারকে খাদ্য সহায়তা
  Beauty Parvin ২৪ আগস্ট ২০২১, ১৬:৫৫
  বিরামপুর (দিনাজপুর) প্রতিনিধি : দিনাজপুরের বিরামপুর উপজেলা শহরে মাদক সেবনের অপরাধে মানিক মন্ডল (৪৫) নামে এক ব্যক্তিকে তিন মাসের বিনাশ্রম কারাদন্ড দিয়েছেন ভ্রাম্যমাণ আদালত। দন্ডিত ব্যক্তি পরিবারের একমাত্র উপার্জনক্ষম ব্যক্তি হওয়ায়, তার স্ত্রী ও সন্তানদের হাতে খাদ্য সামগ্রী তুলে দেন ভ্রাম্যমান আদালতের নির্বাহী ম্যাজিস্ট্রেট পরিমল কুমার সরকার।
  সোমবার রাত ৯টার দিকে বিরামপুর পৌর শহরের ইসলাম পাড়া এলাকায় এ ঘটনা ঘটে। দন্ডপ্রাপ্ত মানিক ওই এলাকার স্থায়ী বাসিন্দা। তিনি রিকশা চালিয়ে সংসারের খরচ চালান।
  নির্বাহী ম্যাজিস্ট্রেট পরিমল কুমার সরকার জানান, ভ্রাম্যমাণ আদালতের অভিযানে মাদক সেবনের সময় হাতে-নাতে ধরা পড়েন মানিক মন্ডল। তাই তাকে তিন মাসের বিনাশ্রম কারাদন্ড দেয়া হয়। কিন্তু পরিবারের একমাত্র উপার্জনক্ষম ব্যক্তি ছিলেন তিনি। স্ত্রীসহ তার দু'টি শিশু সন্তান রয়েছে। তাই মানবিকতা থেকে তার পরিবারকে চাল, ডাল, আটা, তেল, সেমাই, লবন, চিনিসহ নিত্য প্রয়োজনীয় খাদ্য সামগ্রী দেয়া হয়।